**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymo“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projekto esmė ir tikslas – pripažinti beviltiškomis mirusių asmenų vietinės rinkliavos už komunalinių atliekų surinkimą ir tvarkymą skolas, jas nurašyti iš Klaipėdos miesto savivaldybės administracijos apskaitos ir leisti UAB Klaipėdos regiono atliekų tvarkymo centrui nurašyti jas iš apskaitos.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Civiliniu kodekso, Mokesčių administravimo įstatymo ir Finansų ministro 2002 m. vasario 11 d. įsakymu Nr. 40 patvirtintomis Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių nuostatomis.

Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklių 2.2 punkte yra nustatyta, kad mokesčio mokėtojas turi teisę skolas laikyti beviltiškomis, jeigu skolininkas yra miręs arba paskelbtas mirusiu.

Civilinio kodekso 6.128 straipsnyje nustatyta, kad mokestinė prievolė pasibaigia, kai fizinis asmuo yra miręs. Klaipėdos regiono atliekų tvarkymo centras, vadovaudamasis Skolų beviltiškumo bei pastangų susigrąžinti šias skolas įrodymo ir beviltiškų skolų sumų apskaičiavimo taisyklėmis, atliko mirusių vienišų asmenų vietinės rinkliavos skolų pripažinimo beviltiškomis procedūras ir Savivaldybės administracijai pateikė prašymą dėl pripažinimo jų beviltiškomis pasibaigus prievolei ir nurašymo iš atitinkamų apskaitos dokumentų.

Pateikti dokumentai: mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą sąrašas, mirties faktą liudijantys dokumentai ir Centrinės hipotekos įstaigos Testamentų registro išrašai. Sąraše nurodytų mirusių vietinės rinkliavos mokėtojų skolų atgauti nėra galimybės, kadangi privalomo registruoti turto jie neturėjo ir pagal Centrinės hipotekos įstaigos pateiktus duomenis Testamentų registre nėra įregistruota palikėjo palikimo priėmimo faktų.

**3. Kokių rezultatų laukiama.**

Klaipėdos miesto savivaldybės administracijos ir UAB Klaipėdos regiono atliekų tvarkymo centro apskaitos dokumentuose nebus apskaitytos mirusių asmenų skolos, kurios pagal teisės aktus pripažįstamos beviltiškomis.

**4. Sprendimo projekto rengimo metu gauti specialistų vertinimai.**

Projektą derino Dokumentų valdymo bei Teisės skyrių specialistai, Miesto ūkio departamento direktorius, Finansų ir turto departamento direktorius, mero pavaduotojas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Mirusių asmenų vietinės rinkliavos už komunalinių atliekų surinkimą ir tvarkymą skolos suma – **2113,20 Eur.**

**6. Lėšų poreikis sprendimo įgyvendinimui.**

Sprendimui įgyvendinti papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – bus nurašytos beviltiškos mirusių asmenų skolos. Neigiamų sprendimo priėmimo pasekmių nenumatoma.

Aplinkos kokybės skyriaus vedėja Rasa Jievaitienė